CELEX: 32020R1434
Language: el
Date: 2020-10-09 00:00:00
Title: Κανονισμός (ΕΕ) 2020/1434 της Επιτροπής της 9ης Οκτωβρίου 2020 για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Πρότυπο Χρηματοοικονομικής Αναφοράς 16 (Κείμενο που παρουσιάζει ενδιαφέρον για τον ΕΟΧ)

12.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 331/20
               
            
         ΚΑΝΟΝΙΣΜΟΣ (ΕΕ) 2020/1434 ΤΗΣ ΕΠΙΤΡΟΠΗΣ
         της 9ης Οκτωβρίου 2020
         για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Πρότυπο Χρηματοοικονομικής Αναφοράς 16
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 1126/2008 (2) της Επιτροπής υιοθετήθηκαν ορισμένα διεθνή πρότυπα και διερμηνείες που υφίσταντο στις 15 Οκτωβρίου 2008.
                  
               
                     (2)
                  
                  
                     Η πανδημία COVID-19 προκάλεσε πρωτοφανή εξωτερική αναταραχή στην Ένωση και την οικονομία της, δημιουργώντας την ανάγκη λήψης μέτρων για την άμβλυνση των δυσμενών επιπτώσεων για τους πολίτες και τις επιχειρήσεις, όπου αυτό είναι δυνατόν.
                  
               
                     (3)
                  
                  
                     Τα κράτη μέλη και η Ένωση έχουν λάβει μέτρα για την παροχή οικονομικής ελάφρυνσης σε επιχειρήσεις, συμπεριλαμβανομένων των αναστολών πληρωμών με βάση ιδιωτικά ή δημόσια μορατόριουμ, για την πρόληψη περιττών πτωχεύσεων και απωλειών θέσεων εργασίας και για την επιτάχυνση της ανάκαμψης.
                  
               
                     (4)
                  
                  
                     Στις 28 Μαΐου 2020, το Συμβούλιο Διεθνών Λογιστικών Προτύπων (IASB) δημοσίευσε τις Μειώσεις μισθωμάτων λόγω Covid-19 (τροποποίηση του Διεθνούς Προτύπου Χρηματοοικονομικής Αναφοράς (ΔΠΧΑ) 16 Μισθώσεις).
                  
               
                     (5)
                  
                  
                     Η τροποποίηση στο ΔΠΧΑ 16 παρέχει προαιρετική, προσωρινή λειτουργική ελάφρυνση λόγω COVID 19 σε μισθωτές που επωφελούνται από μειώσεις μισθωμάτων χωρίς να υπονομεύεται η συνάφεια και η χρησιμότητα των χρηματοοικονομικών αναφορών που υποβάλλονται από τις επιχειρήσεις. Κατόπιν διαβούλευσης με την Ευρωπαϊκή Συμβουλευτική Ομάδα για θέματα Χρηματοοικονομικής Αναφοράς, η Επιτροπή συμπεραίνει ότι η τροποποίηση του ΔΠΧΑ 16 πληροί τα κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002.
                  
               
                     (6)
                  
                  
                     Το IASB όρισε ως ημερομηνία έναρξης ισχύος των τροποποιήσεων του ΔΠΧΑ 16 την 1η Ιουνίου 2020. Επομένως, οι διατάξεις του παρόντος κανονισμού θα πρέπει να εφαρμοστούν αναδρομικά, προκειμένου να κατοχυρωθεί ασφάλεια δικαίου για τους σχετικούς εκδότες και συνέπεια με άλλα λογιστικά πρότυπα που προβλέπονται στον κανονισμό (ΕΚ) αριθ. 1126/2008.
                  
               
                     (7)
                  
                  
                     Λόγω του επείγοντος χαρακτήρα της συνδεόμενης με την COVID-19 λειτουργικής ελάφρυνσης, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (8)
                  
                  
                     Επομένως, ο κανονισμός (ΕΚ) αριθ. 1126/2008 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής λογιστικών θεμάτων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα του κανονισμού (ΕΚ) αριθ. 1126/2008, το Διεθνές Πρότυπο Χρηματοοικονομικής Αναφοράς (ΔΠΧΑ) 16 Μισθώσεις τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Οι επιχειρήσεις εφαρμόζουν τις τροποποιήσεις που αναφέρονται στο άρθρο 1, το αργότερο από την 1η Ιουνίου 2020 για τα οικονομικά έτη που αρχίζουν από την 1η Ιανουαρίου 2020 ή μεταγενέστερα.
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 9 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 243 της 11.9.2002, σ. 1.
         
            (2)  Κανονισμός (ΕΚ) αριθ. 1126/2008 της Επιτροπής, της 3ης Νοεμβρίου 2008, για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (ΕΕ L 320 της 29.11.2008, σ. 1).
      
      
         
            ΠΑΡΑΡΤΗΜΑ
            Μειώσεις μισθωμάτων λόγω Covid-19
            Τροποποίηση στο ΔΠΧΑ 16
            Τροποποίηση στο ΔΠΧΑ 16 Μισθώσεις
            
            Προστίθενται οι παράγραφοι 46A, 46B, 60A, Γ1A, Γ20A και Γ20B. Προστίθεται ένας νέος τίτλος πριν από την παράγραφο Γ20A. Για λόγους σαφήνειας, οι παράγραφοι αυτές δεν έχουν υπογραμμιστεί.
            ΜΙΣΘΩΤΗΣ
            
               Επιμέτρηση
            
            
               
                  Μεταγενέστερη επιμέτρηση
               
            
            
               Τροποποιήσεις της μίσθωσης
            
            
                     
                        46Α
                     
                     
                        Ως πρακτική λύση, ο μισθωτής μπορεί να επιλέξει να μην εκτιμήσει αν μια μείωση μισθώματος που πληροί τις προϋποθέσεις της παραγράφου 46Β αποτελεί τροποποίηση μίσθωσης. Ο μισθωτής που προβαίνει σε αυτή την επιλογή λογιστικοποιεί κάθε αλλαγή των καταβολών μισθωμάτων που προκύπτουν από τη μείωση του μισθώματος με τον ίδιο τρόπο με τον οποίο θα λογιστικοποιούσε την αλλαγή κατ’ εφαρμογή του παρόντος προτύπου, εάν η αλλαγή δεν ήταν τροποποίηση μίσθωσης.
                     
                  
                     
                        46B
                     
                     
                        Η πρακτική λύση στην παράγραφο 46Α εφαρμόζεται μόνο στις μειώσεις μισθω μάτων ως άμεση συνέπεια της πανδημίας της covid-19 και μόνο εάν πληρούνται όλες οι ακόλουθες προϋποθέσεις:
                        
                                    α)
                                 
                                 
                                    η μεταβολή των μισθωμάτων συνεπάγεται αναθεωρημένο αντάλλαγμα για τη μίσθωση που είναι ουσιαστικά το ίδιο με, ή μικρότερο από, το αντάλλαγμα για τη μίσθωση ακριβώς πριν από την αλλαγή·
                                 
                              
                                    β)
                                 
                                 
                                    η μείωση σε πληρωμές μισθωμάτων επηρεάζει μόνο τις πληρωμές που αρχικά οφείλονταν την 30ή Ιουνίου 2021 ή πριν από την ημερομηνία αυτή (για παράδειγμα, μια μείωση ενοικίου θα πληρούσε την προϋπόθεση αυτή εάν είχε ως αποτέλεσμα μειωμένες καταβολές μισθωμάτων στις 30 Ιουνίου 2021 ή πριν από την ημερομηνία αυτή και αυξημένες πληρωμές μισθωμάτων που εκτείνονται πέραν της 30ής Ιουνίου 2021)· και
                                 
                              
                                    γ)
                                 
                                 
                                    δεν υπάρχει ουσιαστική αλλαγή σε άλλους όρους και προϋποθέσεις της μίσθωσης.
                                 
                              
                  
               Δημοσιότητα
            
            
                     
                        60A
                     
                     
                        Εάν ο μισθωτής εφαρμόζει την πρακτική λύση στην παράγραφο 46Α, γνωστοποιεί:
                        
                                    α)
                                 
                                 
                                    ότι έχει εφαρμόσει την πρακτική λύση σε όλες τις μειώσεις μισθωμάτων που πληρούν τις προϋποθέσεις της παραγράφου 46Β ή, εάν δεν εφαρμόστηκαν σε όλες αυτές τις μειώσεις μισθωμάτων, παρέχει πληροφορίες σχετικά με τη φύση των συμβάσεων στις οποίες έχει εφαρμόσει την πρακτική λύση (βλέπε παράγραφο 2)· και
                                 
                              
                                    β)
                                 
                                 
                                    το ποσό που αναγνωρίζεται στα αποτελέσματα κατά την περίοδο αναφοράς ώστε να αποτυπώνει τις μεταβολές των μισθωμάτων που προκύπτουν από μειώσεις μισθωμάτων στις οποίες ο μισθωτής έχει εφαρμόσει την πρακτική λύση της παραγράφου 46Α.
                                 
                              
                  
               
                  
                     Προσάρτημα Γ
                  
                  
                     Ημερομηνία έναρξης ισχύος και μεταβατική περίοδος
                  
                  ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
                  
                           
                              Γ1A
                           
                           
                              Με το έγγραφο Μειώσεις μισθωμάτων λόγω Covid-19, που εκδόθηκε τον Μάιο του 2020, και προστίθενται οι παράγραφοι 46Α, 46Β, 60Α, Γ20Α και Γ20Β. Ο μισθωτής εφαρμόζει την εν λόγω τροποποίηση για ετήσιες περιόδους αναφοράς που αρχίζουν την 1η Ιουνίου 2020 ή μεταγενέστερα. Επιτρέπεται η εφαρμογή νωρίτερα, συμπεριλαμβανομένων των οικονομικών καταστάσεων των δεν έχει εγκριθεί η έκδοση στις 28 Μαΐου 2020.
                           
                        ΜΕΤΑΒΑΤΙΚΕΣ ΔΙΑΤΑΞΕΙΣ
                  
                     Μειώσεις μισθωμάτων για μισθωτές λόγω Covid-19
                  
                  
                           
                              Γ20A
                           
                           
                              Ο μισθωτής εφαρμόζει τις Μειώσεις μισθωμάτων λόγω Covid-19 (βλέπε παράγραφο Γ1Α) αναδρομικά, αναγνωρίζοντας το σωρευτικό αποτέλεσμα της αρχικής εφαρμογής της εν λόγω τροποποίησης ως προσαρμογής στο υπόλοιπο έναρξης των κερδών εις νέον (ή άλλου στοιχείου των ιδίων κεφαλαίων, κατά περίπτωση) στην αρχή της ετήσιας περιόδου αναφοράς κατά την οποία ο μισθωτής εφαρμόζει για πρώτη φορά την τροποποίηση.
                           
                        
                           
                              Γ20Β
                           
                           
                              Κατά την περίοδο αναφοράς εντός της οποίας ο μισθωτής εφαρμόζει για πρώτη φορά τις Μειώσεις μισθωμάτων λόγω Covid-19, ο μισθωτής δεν υποχρεούται να γνωστοποιήσει τις πληροφορίες που απαιτούνται βάσει της παραγράφου 28 στοιχείο στ) του ΔΛΠ 8.